Vyfjarige tydens huisroof geskietArgieffoto ŉ Vyfjarige meisie is Sondag in die vroeë oggendure tydens ŉ huisroof aan die Oos-Rand geskiet. Kapt. Thivhulawi Tshilate, polisiewoordvoerder, het gesê die voorval het in Uitbereiding 3 van Langaville in die Tsakane-nedersetting plaasgevind. “Die huiseienaar beweer hy het geslaap toe hy vreemde geluide in die sitkamer gehoor het. Hy het opgestaan en gaan ondersoek instel toe twee onbekende mans hom oorweldig het. Een van die mans het ŉ vuurwapen by hom gehad,” het Tshilate gesê. Die gewapende verdagte het sy vuurwapen op die huiseienaar gerig en op geld aangedring. “Die huiseienaar en die verdagtes het begin stoei, waartydens ŉ skoot afgegaan het. Die koeël het die meisie in haar linkerbeen getref.” Die verdagtes het met ŉ televisie en selfoon in ŉ onbekende voertuig van die toneel gevlug. Die meisie is na ŉ hospitaal geneem vir mediese behandeling en is in ŉ stabiele toestand. Die Tsakane-polisie ondersoek ŉ saak van poging tot moord en huisroof.